АҞӘА, мшаԥы 16 – Sputnik, Асмаҭ Ҵәыџьԥҳа. Акоманда "Apsny Crew" акәашаҩцәа Евдокиа Аҩӡыԥҳаи Абазг Хетоӷлыи актәии аҩбатәии аҭыԥқәа ааныркылеит бреик-данс азы Адлер имҩаԥысуаз ачемпионат "COMIX BATTLE" аҿы. Абри атәы Sputnik иазааицҳаит акоманда анапхгаҩы Џьамал Ҭачлиа.
Ачемпионат иалахәын 44-ҩык акәашаҩцәа. Аԥснытәи акәашаҩцәа алхратә турқәа қәҿиарала ирхысит.
"Аиндаҭлара ду ыҟан. Хаҭала сара иџьасшьеит ҳакәашаҩцәа афинал аҟынӡа иахьнеизгьы. Аиааира ҳауп ҳәагьы сыҟамызт, избанзар дара ари акәашара хкы рнапы алакуижьҭеи ԥшьымз заҵәык роуп иҵуа", - иҳәоит Ҭачлиа.
"Apsny Crew" – Аԥсны раԥхьаӡа иаԥҵоу бреик-данс школуп. Иара аартын 2009 шықәса рзы.
Арахь ирыдыркылоит хәышықәса зхыҵуа ахәыҷқәа. Есшықәсыбжак акәашаҩцәа аԥышәарақәа ирхысуеит, азшьақәа рҭиуеит.
Ашкол еиҿкаауижьҭеи хә-чемпионатк мҩаԥысхьеит.
2017 шықәса рзы бреикинг-чемпионат "Bang battle pro" мҩаԥысит Аҟәа, Сергеи Багаԥшь ихьӡ зху аспорттә хан аҿы. Иалахәын 70-ҩык акәашаҩцәа.
2018 шықәса рзы акоманда алахәыла Мадина Қәҭелиаԥҳа афестиваль Hip-Hop далауреатхеит. Иара убасгьы "Apsny Crew" акәашаҩцәа Шәача имҩаԥысуаз III афестиваль иалахәын.